**Latvijas Bankas noteikumu projekta "Grozījumi Latvijas Bankas 2024. gada 9. decembra noteikumos Nr. 367 "Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību"" anotācija**

|  |  |
| --- | --- |
| **Nosaukums** | Grozījumi Latvijas Bankas 2024. gada 9. decembra noteikumos Nr. 367 "Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību" (turpmāk – noteikumu projekts) |
| **Dokumenta veids** | Latvijas Bankas noteikumi |
| **Izdošanas pamatojums** | Ieguldījumu pārvaldes sabiedrību likuma (turpmāk – Likums) 34.1panta septiņpadsmitā daļa, 71.3panta otrā, devītā un divpadsmitā daļa, 71.4panta pirmā un septītā daļa, 77.3 panta četrpadsmitā daļa |
| **Mērķis un būtība** | Likuma 71.4 panta septītajā daļā paredzēta *galvenā fonda revidenta un pakārtotā fonda revidenta vienošanās par informācijas apmaiņu*, savukārt Likuma 77.3 pantā paredzēta *citās dalībvalstīs reģistrēto atvērto ieguldījumu fondu (UCITS) ieguldījumu apliecību izplatīšana Latvijā*.  Līdz 2024. gada 9. decembrim spēkā bija Finanšu un kapitāla tirgus komisijas 2020. gada 15. septembra normatīvie noteikumi Nr. 152 ''Normatīvie noteikumi par fondu apvienošanu, galvenās un pakārtotās struktūras darījumiem" (turpmāk – Noteikumi Nr. 152).  2024. gada 9. decembrī izdodot Latvijas Bankas noteikumus Nr. 367 "Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību" (turpmāk – Noteikumi Nr. 367), tajos netika ietverta Noteikumu Nr. 152 3.4.2. apakšnodaļa "Vienošanās par informācijas apmaiņu starp zvērinātiem revidentiem saturs" un 4. nodaļa "Citās dalībvalstīs reģistrēto (dibināto) atvērto ieguldījumu fondu ieguldījumu apliecību izplatīšanas kārtība Latvijā".  Latvijas Republikas Saeima 2025. gada 11. septembrī ir pieņēmusi likumu "Grozījumi Ieguldījumu pārvaldes sabiedrību likumā". Ar šiem grozījumiem Likumā iekļautas normas, kas Latvijas Bankai deleģē tiesības noteikt: 1) vienošanās par informācijas apmaiņu saturu, ja galvenajam fondam un pakārtotajam fondam ir dažādi revidenti (71.4 panta septītā daļa pēc papildinājumiem);  2) citās dalībvalstīs reģistrēto atvērto ieguldījumu fondu ieguldījumu apliecību izplatīšanas kārtību Latvijā (jaunā 77.3 panta četrpadsmitā daļa).  Saskaņā ar tiesiskuma un varas dalīšanas principu likumdevēja nepārprotams deleģējums izdot likumam pakārtotus normatīvos aktus ir pozitīvs pienākums, nevis izvēles tiesība un šādus normatīvos aktus izdod, lai palīdzētu dzīvē īstenot likumus.  Līdz ar to nepieciešams papildināt Noteikumus Nr. 367. |
| **Leģitīmais mērķis** | Noteikumi nepieciešami, lai Latvijas Banka atbilstoši Latvijas Bankas likuma 48. panta pirmajai un otrajai daļai nodrošinātu stabila un normatīvajiem aktiem atbilstoša finanšu sektora darbību, kā arī lai nodrošinātu Likumā noteiktā deleģējuma izpildi un visaptveroši ieviestu Komisijas 2010. gada 1. jūlija Direktīvas 2010/44/ES, ar kuru īsteno Eiropas Parlamenta un Padomes Direktīvu 2009/65/EK attiecībā uz dažiem noteikumiem par fondu apvienošanu, galvenajām-pakārtotajām struktūrām un paziņošanas procedūru (turpmāk – Direktīva 2010/44/ES) prasības attiecībā uz fondu apvienošanu, galvenajām un pakārtotajām struktūrām un paziņošanas procedūru. |
| **Samērīgums** | Noteikumu projekts paredz galvenā fonda revidenta un pakārtotā fonda revidenta vienošanās par informācijas apmaiņu saturu gadījumos, kad galvenajam fondam un pakārtotajam fondam ir dažādi revidenti. Tāpat tas paredz citās dalībvalstīs reģistrēto ieguldījumu fondu ieguldījumu apliecību izplatīšanas kārtību Latvijā.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka līmeņa normatīvos aktus, kuri nebūtu ieguldījumu pārvaldes sabiedrībām juridiski saistoši (piemēram, ieteikumi). Līdz ar to atbilstošākais veids, kā noteikt vienotas prasības fondu apvienošanai un galvenās un pakārtotās struktūras darījumiem, kuras nodrošina Likuma 34.1panta septiņpadsmitajā daļā, 71.3panta otrajā, devītajā un divpadsmitajā daļā, 71.4panta pirmajā un septītajā daļā un 77.3 panta četrpadsmitajā daļā noteikto prasību izpildi un attiecīgi nodrošina Direktīvā 2010/44/ES noteikto prasību ievērošanu, ir izdot finanšu tirgus dalībniekiem saistošus noteikumus.  Ņemot vērā minēto, noteikumu projekts ir piemērots leģitīmā mērķa sasniegšanai, jo nodrošinās, ka Latvijas Bankai būs pietiekama informācija, lai pārliecinātos, ka fonda un fonda turētājbankas veiktās darbības atbilst Likuma prasībām. Ar citiem līdzekļiem Latvijas Bankai nav iespējas iegūt nepieciešamos dokumentus un informāciju. Tāpat noteiktās prasības ir samērīgas, jo dokumentu vai informācijas apjoms ir rūpīgi izvērtēts, neprasot nevajadzīgu informāciju un tādējādi nodrošinot, ka sabiedrības ieguvums ir lielāks par fonda un fonda turētājbankas tiesību un likumisko interešu ierobežojumu.  Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu un Likuma prasību ievērošanu.  Noteikumu projekts kopumā un tajā ietvertās tiesību normas atbilst samērīguma principam, jo:   * pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu – finanšu tirgus dalībnieku – interešu un sabiedrības labklājības aizsardzība); * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē (fondu pārvaldnieks, turētājbanka vai revidents Latvijas Bankai vai savstarpējās vienošanās norāda tikai to informāciju, ko paredz Direktīva 2010/44/ES); * treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām – fondu pārvaldnieka un turētājbankas tiesību ierobežojumiem.   Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu, kas konkrētajam tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinājumā ar agrāk spēkā bijušajiem Noteikumiem Nr. 152 un spēkā esošajiem Noteikumiem Nr. 367 noteikumu projekts neparedz jaunas prasības vai izmaiņas finanšu tirgus dalībniekiem. |
| **Saistītie dokumenti** | Ar noteikumu projektu saistītie dokumenti:   1. Likums; 2. Noteikumi Nr. 367; 3. Direktīva 2010/44/ES. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts 2025. gada 14. augustā tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", un par to līdz 2025. gada 28. augustam bija iespējama sabiedrības līdzdalība.  Vienlaikus par noteikumu projektu un notiekošo sabiedrības līdzdalību tika informēta Latvijas Finanšu nozares asociācija, Latvijas Zvērinātu revidentu asociācija, kā arī ieguldījumu pārvaldes sabiedrības, kuras nav Latvijas Finanšu nozares asociācijas biedres. |
| **Saskaņošanas rezultāti** | Sabiedrības līdzdalības rezultātā par noteikumu projektu tika saņemti priekšlikumi no Latvijas Finanšu nozares asociācijas. To apkopojums pievienots anotācijas pielikumā. |

Pielikums  
Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Grozījumi Latvijas Bankas 2024. gada 9. decembra noteikumos Nr. 367 "Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību"" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrētā punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | Ieguldījumu apliecību izplatīšanas definīcija | Latvijas Finanšu nozares asociācija (28.08.2025.):  "Noteikumos izmantots apzīmējums "ieguldījumu apliecību izplatīšana", tomēr ne pašos noteikumos, ne arī Ieguldījumu pārvaldes sabiedrību likumā neatrodam šī apzīmējuma definīciju.  *Eiropas Parlamenta un Padomes Direktīvas 2009/65/EK ( 2009. gada 13. jūlijs) par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU)* (2025.gada 17.janvāra pārstrādātajā redakcijā), 91.pants nosaka:  Teksts latviski:  *1. PVKIU uzņēmējas dalībvalstis nodrošina, ka PVKIU var pārdot savus sertifikātus to teritorijā pēc paziņošanas saskaņā ar 93. pantu.*  *2. PVKIU uzņēmējas dalībvalstis šīs direktīvas reglamentētajā jomā nenosaka PVKIU piemērojamas papildu prasības vai administratīvas procedūras kā tikai tās, kas minētas 1. punktā.*  Teksts angliski:  *1. UCITS host Member States shall ensure that* ***UCITS are able to market their units*** *within their territories upon notification in accordance with Article 93.*  *2. UCITS host Member States* ***shall not impose any additional requirements or administrative procedures on UCITS*** *as referred to in paragraph 1 in respect of the field governed by this Directive.*  Savukārt, Direktīvas 93.pants nosaka:  Latviski: 1. Ja PVKIU **paredz laist tirgū savus sertifikātus dalībvalstī, kas nav šī PVKIU piederības dalībvalsts**, tas vispirms nosūta paziņojuma vēstuli piederības dalībvalsts kompetentajām iestādēm.  Angliski: 1. If a UCITS **proposes to market its units in a Member State other than its home Member State**, it shall first submit a notification letter to the competent authorities of its home Member State.  Šķiet, Direktīvas latviešu valodas tulkojums, kā tas ne reti ir ar ES tiesību aktiem, satur neprecīzu "marketing of units" tulkojumu, jo 91.pantā tiek izmantoti vārdi "apliecību pārdošana" (EN: sales of units), savukārt 93.pantā – "apliecību laišana tirgū" (EN: distribution of units), jāsecina, ka  tulkojums jēdzieniski neatbilst Eiropas Parlamenta un Padomes noteiktajam mērķim -  fondu apliecību pārdošanas veicināšana (marketing of fund units) citās ES dalībvalstīs, proti, vienota ES tirgus attīstībai un arvien kvalitatīvāku pakalpojumu pieejamībai ES pilsoņiem.  *Eiropas Parlamenta un Padomes 2019. gada 20. jūnija Regula (ES) 2019/1156 par kolektīvo ieguldījumu uzņēmumu pārrobežu izplatīšanas atvieglošanu un ar kuru groza Regulas (ES) Nr. 345/2013, (ES) Nr. 346/2013 un (ES) Nr. 1286/2014* nosaka vispārējus priekšnosacījumus pārvedamu vērtspapīru kolektīvo ieguldījumu uzņēmumu (PVKIU) pārrobežu izplatīšanas atvieglošanai, cita starpā nosakot arī pienākumu pirms tirgvedības paziņojumu izplatīšanas **dalībvalstī saskaņot tirgvedības paziņojumus ar vietējo kompetento iestādi**. Līdztekus Regulai, Eiropas Vērtspapīru un tirgu iestāde(ESMA) 02.08.21. publicēja Pamatnostādnes par tirgvedības paziņojumiem saskaņā ar Regulu par fondu pārrobežu izplatīšanu, kurās paskaidrota Regulā izmantotā terminoloģija un sniegti dažādi prakses piemēri attiecībā uz prasībām par ieguldījumu fondu atbilstošu pārrobežu izplatīšanu. Saskaņā ar minētajiem dokumentiem "marketing communication" tiek atbilstoši tulkots kā "tirgvedības paziņojumi".  Ieskatām, ka ieguldījuma apliecību iegāde ar citā dalībvalstī reģistrēta ieguldījumu pakalpojuma sniedzēja palīdzību pati par sevi nav uzskatāma par ieguldījuma apliecības izplatīšanu vai pārdošanas veicināšanu (marketing of fund units), bet ir vērsta uz klienta-ieguldītāja pēc iespējas plašākas rīcības brīvības nodrošināšanu. Proti, veikt ieguldījumus citā dalībvalstī izplatītā vai arī regulētā finanšu tirgū (biržā) iekļautā finanšu instrumentā.  Nolūkā novērst iespējamus pārpratumus, ko varētu radīt noteikumos lietotā terminoloģija, lūdzam tajos izmantot regulas un pamatnostādņu terminus. Alternatīvi noteikumos ietvert termina "apliecību izplatīšana" skaidrojumu vai arī noteikt, kāda informācija sniedzama vai darbības veicamas, ievērojot pamatnostādnes. Piemēram,  ieguldījuma apliecību rīkojumu apstrādi, informācijas sniegšanu par ieguldījumu fondu, kura nesatur tirgvedības paziņojumus, biržā tirgotu (ETF) fondu iegāde, fondu saraksts pakalpojuma sniedzēja tīmekļa vietnē un tml. drīkst veikt neinformējot  par to Latvijas Banku.  Pievēršam uzmanību, ka Latvijas ieguldītājam, salīdzinot ar ieguldītāju mūsu kaimiņvalstīs, pieejams ļoti šaurs izplatīšanai reģistrētu ieguldījumu fondu klāsts. Tas ierobežo Latvijā reģistrētu ieguldījumu pakalpojumu sniedzēju iespējas izveidot ieguldītāju interesēm atbilstošus, plaši diversificētus ieguldījumu portfeļus.  Biržā tirgoti ieguldījumu fondi, kuri pārsvarā nav reģistrēti Latvijā (jo to reģistrācija izplatīšanai citās Eiropas Savienības dalībvalstīs netiek prasīta, piemēram, Lietuvā [[1]](" \l "_ftn1)) ir lētākais, klientiem ērtākais vienkāršs finanšu instruments, lai veiktu ieguldījumus plašos akciju vai obligāciju tirgus indeksos. Ja turpmāk ieguldīšanu biržā tirgotos indeksu fondos Latvijā padarīsim komplicētāku, ierobežojot to tikai ar Latvijā izplatīšanai reģistrētiem fondiem, varam paredzēt, ka klientu pāreja uz ārvalstu finanšu iestādēm, it īpaši, *fintech* uzņēmumu veidotām platformām, pastiprināsies, jo citās ES dalībvalstīs šādi ierobežojumi attiecībā uz biržā tirgotiem fondiem (ETF) nepastāv."  Latvijas Finanšu nozares asociācija (26.09.2025.):  Papildus iepriekšējā vēstulē sniegtajam viedoklim, vēlamies norādīt uz sekojošiem apstākļiem:   1. Atbilstoši Ieguldījumu pārvaldes sabiedrību likuma 5.panta 1.daļas 3.apakšpunktam, kā viens no sabiedrības sniegtajiem pakalpojumu veidiem tiek minēts “fonda mārketings”, kas likumdevēja ieskatā ietver - reklamēšanu, ieguldījumu apliecību izplatīšanu, tirgus izpēti un citus līdzīgus pakalpojumus. 2. Saskaņā ar EVTI regulas 16. panta 3. punktu, valsts kompetentajām iestādēm un finanšu tirgu dalībniekiem jādara viss iespējamais, lai ievērotu 2021. gada 2.augusta Pamatnostādnes par tirgvedības paziņojumiem saskaņā ar Regulu (turpmāk tekstā – Pamatnostādnes). 3. EVTI 2025.gada 21.augusta ziņojums par fondu pārrobežu izplatīšanu ([ESMA34-45-1576 Cross-border distribution of investment funds](https://www.esma.europa.eu/sites/default/files/library/esma34-45-1576_-_publication_on_cross-border_distribution_of_funds.pdf)) ietver Latvijas Republikas Finanšu un kapitāla tirgus komisijas apliecinājumu ievērot Pamatnostādnēs noteikto, kā arī norādi, kādas darbības Latvijā veicamas pirms ieguldījumu apliecību pārdošanas veicināšanas (ziņojumā lietotais vārds – *marketing*). 4. 2014.gada 15.maija Direktīva 2014/65/ES (turpmāk tekstā – MIFID II) paredz ieguldījumu pakalpojumu saņemšanas brīvību starp ES dalībvalstīm (tajā skaitā arī vietējam pakalpojuma sniedzēja brīvu piekļuvi ārvalstu tirgiem bez īpašas reģistrācijas) un neparedz ierobežojumus ieguldītājam patstāvīgi pieņemt neietekmētu (tas nav pamatots ar fonda izplatīšanas aktivitātēm) lēmumu ieguldīt finanšu instrumentos, par to iesniedzot pakalpojuma sniedzējam rīkojumu (*execution-only*), izņemot īpašus, ES noteiktus ierobežojumus, piemēram, saistībā ar finanšu instrumenta piemērotību klientam vai klienta statusam. Pie šādiem nosacījumiem ieguldītājs iesniedz rīkojumu pakalpojuma sniedzējam par PVKIU apliecību iegādi atbilstoši Finanšu instrumentu tirgus likuma 1262.panta 12.daļas 1. punkta d. apakšpunktam, kā rezultātā darījuma izpildei nav nepieciešams atbilstības vai piemērotības izvērtējums. Klienta darījuma pamats šādā gadījumā ir ieguldījuma pakalpojums – klienta rīkojumu izpilde – nevis ar fonda pārvaldnieku noslēgts līgums (vai tā neesamība) par apliecību daļas pārdošanas veicināšanu (*mārketingu*). 5. Pamatnostādnēs tiek skaidri nošķirtas darbības, kuras EVTI vērtējumā nesatur tirgvedības paziņojumu (*marketing communication*) un līdz ar to pirms šādu aktivitāšu izpildes nav nepieciešama paziņošana attiecīgās valsts kompetentajai iestādei, piemēram, ieguldītājiem padarot publiski pieejamu ieguldījumu fondu sarakstu ar to pamatinformācijas dokumentiem. 6. Par piemēru ņemot UCITS ETF, ESMA 01.08.2014. vadlīnijas (ESMA/2014/937EN) paredz atšķirīgu interpretāciju un pieeju gadījumos, kad ieguldītājs veic ieguldījumus otrreizējā tirgū. Cita starpā minētās vadlīnijas nosaka, ka izstrādātājiem ir jāietver pamatinformācijas dokumentos sekojoša atruna:   “*UCITS ETF’s units / shares purchased on the secondary market cannot usually be sold directly back to UCITS ETF. Investors must buy and sell units / shares on a secondary market with the assistance of an intermediary (e.g. a stockbroker) and may incur fees for doing so. In addition, investors may pay more than the current net asset value when buying units / shares and may receive less than the current net asset value when selling them*.” Ņemot vērā, ka piekļuve biržai ir jebkuram tirgus dalībniekam, kā arī tiem nav noslēgti izplatīšanas līgumi ar fonda pārvaldnieku, lai izpildītu ieguldījumu fondu darījumu rīkojumus, veikt ieguldījumus attiecīgajā fonda var jebkurš ES pilsonis, kura pakalpojuma sniedzējam ir piekļuve attiecīgajai biržai tiešā veidā vai ar vērtspapīru turēšanas starpniecību.  Tādējādi, uzskatām, ka Latvijas Bankas piedāvātā tiesību normas redakcija iekļauj nepamatoti plašu ieguldījumu apliecību izplatīšanas definīciju, jo ar izplatīšanu var tikt saprasta arī ieguldījumu apliecību pirkšanas un pārdošanas nodrošināšana, kas netiek uzskatīta par daļu no ieguldījuma apliecību izplatīšanas veicināšanas aktivitātēm vai tirgvedības paziņojumu (*marketing communication*) augstāk minētajos tiesību aktos un Pamatnostādnēs. Jānorāda, ka šāda interpretācija būtiski atšķiras no mūsu kaimiņvalstu finanšu tirgu prakses. | **Ņemts vērā.**  Noteikumu 2. punktā svītroti vārdi "vai minēto apliecību pārdošanu".  Latvijas Banka papildus attiecībā uz to, kāda informācija par dalībvalstī reģistrētu ieguldījumu fondu ieguldījumu apliecību izplatīšanu ir jāsaskaņo ar Latvijas Banku, un iespējamo uzskaitījumu par darbībām, kas nebūtu jāsaskaņo ar Latvijas Banku, norāda, ka Latvijas Banka nav noteikusi papildu vai plašākas prasības citā dalībvalstī reģistrētu ieguldījumu fondu ieguldījumu apliecību izplatīšanas kārtībai par tām, kas izriet no Eiropas Parlamenta un Padomes Direktīvas 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) 93. panta un attiecīgi ieviestas Ieguldījumu pārvaldes sabiedrību likuma 77.3 pantā. |
| 2. | Atvērtā ieguldījumu fonda definīcija | Latvijas Finanšu nozares asociācija (28.08.2025.):  "Likumā vai noteikumos nepaskaidrojam, kāda veida fondi, ievērojot Latvijas likumu, uzskatāmi par "**atvērtiem** ieguldījumu fondiem". Pieņemam,  ka noteikumu projektā atsaucamies uz Ieguldījumu pārvaldes sabiedrību likuma 77.3 pantā minētajiem fondiem. Lūdzam noteikumos iekļaut šī ieguldījumu fondu veida skaidrojumu, kā arī ņemt vērā Direktīvas 93. panta noteikumus par papildu prasību (piemēram, izplatīšanas līguma parakstīšanu) vai papildu administratīvo procedūru neieviešanu fondu pārrobežu pārdošanas veicināšanai (marketing) atbilstoši regulas un pamatnostādņu prasībām."  Latvijas Finanšu nozares asociācija (26.09.2025.):  Lūdzam rast iespēju precizēt, kāda ir noteikumu grozījumu redakcijā un anotācijā lietoto vārdu “atvērtais ieguldījumu fonds” nozīme, pretējā gadījumā ES tiesību aktos ar šiem vārdiem tiek identificēti tikai alternatīvo ieguldījumu fondu paveidi (*open-ended vs closed-ended AIFs*). PVKIU fondu kontekstā šāds termins netiek lietots. | **Ņemts vērā.**  Noteikumu tekstā vārdi "atvērtais ieguldījumu fonds" un "ieguldījumu fonds" tiek aizstāti ar vārdu "fonds" attiecīgajā skaitlī un locījumā. |